明叔同舟見別於永和
作者：趙蕃
朝代：宋

paragraphs: 砲雲忽作空中起，坐覺相顧移表裏。
兒曹厭靜欣聚落，數問篙師行幾里。
人生到處如燕鴻，南北故憐無定耳。
有時相與說舊遊，此味猶如蠹書紙。
秋風日夜催落水，我鬢半霜那足倚。
況堪忽忽新悼亡，忍並高山對流水。
陳侯於我四海人，氣合能同舊州里。
向來風雨嬾出門，今乃江程勞玉趾。